Hof wys aansoek oor Prasa-verhogings van die hand(Argieffoto: Untu) Die arbeidshof het die United National Transport Union (Untu) se dringende aansoek teen die Passasierspooragentskap van Suid-Afrika (Prasa) om die 5%-salarisverhoging te betaal waarop daar in ’n langtermyn-loonooreenkoms ooreengekom is, van die hand gewys. Maroela Media het vroeër berig dat Untu ’n dringende aansoek by dié hof ingedien het nadat Prasa versuim het om die betaling aan die einde van April 2021 te doen. Waarnemende regter Reghana Tulk het Woensdag gesê Untu het versuim om uitdruklik uiteen te sit waarom hy die instelling van die loonverhoging as dringend beskou. Tulk het ook bevind dat die arbeidshof nie die gesag het om oor die kwessie te besluit nie aangesien Prasa-werknemers individueel siviele eise teen hulle werkgewer by die hooggeregshof kan indien. Sy het ook gesê dat Prasa aanspreeklikheid vir die betaling erken het toe hy die eerste jaar van die loonooreenkoms in Desember verlede jaar betaal het. ’n Vorige aansoek wat deur Untu by die arbeidshof ingedien is om dié betaling af te dwing is ook destyds van die hand gewys. “Noudat die tweede jaar se verhogings betaalbaar is, versuim Prasa weereens om sy plig na te kom. Untu is bekommerd oor die moontlikheid dat dit vir die volle duur van die ooreenkoms so sal aanhou. “Ons nooi die arbeidshof uit om ’n presedent te stel dat staatsbeheerde instellings gehoor moet gee aan gemeenskaplike ooreenkomste wat in goeie trou gesluit is, asook dat die versuim daarvan daadwerklike gevolge sal inhou,” sê Sonja Carstens, woordvoerder van Untu. Carstens sê Untu sal sy lede op die hoogte van verwikkelinge aangaande dié saak hou.